ตลท.สั่ง EARTH แจ้งผลประชุมผถห. 7 ก.ย.62 พร้อมเตือนศึกษาข้อมูลก่อนตัดสินใจซื้อขายหุ้น
ตลท.สั่ง EARTH แจ้งผลประชุมผถห. 7 ก.ย.62 ผ่านระบบเผยแพร่ข้อมูล พร้อมเตือนศึกษาข้อมูลก่อนตัดสินใจซื้อขายหุ้นช่วงเปิดเทรด 11-19 ก.ย.62 ก่อนเพิกถอน 20 ก.ย.นี้
ตลท.สั่ง EARTH แจ้งผลประชุมผถห. 7 ก.ย.62 ผ่านระบบเผยแพร่ข้อมูล พร้อมเตือนศึกษาข้อมูลก่อนตัดสินใจซื้อขายหุ้นช่วงเปิดเทรด 11-19 ก.ย.62 ก่อนเพิกถอน 20 ก.ย.นี้
10 ก.ย. 2562

ตลาดหลักทรัพย์แห่งประเทศไทย (ตลท.) แจ้งว่าตามที่ปรากฏข้อมูลในสื่อต่าง ๆ ว่า บริษัท เอ็นเนอร์ยี่ เอิร์ธ จำกัด (มหาชน) หรือ EARTH มีการประชุมผู้ถือหุ้นเมื่อวันที่ 7 กันยายน 2562 โดยมีมติสำคัญเกี่ยวกับการปรับโครงสร้างของกลุ่มบริษัท แผนการชำระหนี้ และการเปลี่ยนผู้สอบบัญชีนั้น
ขณะที่ปัจจุบัน EARTH ยังคงมีสถานะเป็นบริษัทจดทะเบียนที่ต้องปฏิบัติตามข้อกำหนดของตลาดหลักทรัพย์ฯ โดยมีหน้าที่ต้องเปิดเผยมติคณะกรรมการบริษัทในกรณีที่มีมติกำหนดวันประชุมผู้ถือหุ้น และต้องเปิดเผยวาระการประชุมมาพร้อมกันผ่านระบบเปิดเผยข้อมูลของตลาดหลักทรัพย์ฯ โดยไม่ชักช้าในวันที่มีเหตุการณ์ดังกล่าวเกิดขึ้น เพื่อให้ผู้ถือหุ้นได้รับข้อมูลอย่างเท่าเทียมกันในการเข้าร่วมประชุมและใช้สิทธิออกเสียง รวมถึงต้องเปิดเผยมติที่ประชุมผู้ถือหุ้นด้วย ดังนั้น ตลาดหลักทรัพย์ฯ จึงขอให้ EARTH ชี้แจงข้อเท็จจริงในเรื่องดังกล่าวผ่านระบบเผยแพร่ข้อมูลของตลาดหลักทรัพย์ฯโดยเร็ว
นอกจากนี้ตลาดหลักทรัพย์ฯ ยังเตือนผู้ถือหุ้นและผู้ลงทุนศึกษาข้อมูลอย่างรอบคอบ ก่อนการตัดสินใจซื้อขายหุ้นสามัญ EARTH ที่ตลาดหลักทรัพย์ฯจะเปิดให้มีการซื้อขายเป็นเวลา 7 วัน ระหว่างวันที่ 11-19 กันยายน 2562 โดยให้ซื้อด้วยบัญชี Cash Balance และจะดำเนินการเพิกถอนหุ้นสามัญของ EARTH จากการเป็นหลักทรัพย์จดทะเบียน มีผลตั้งแต่วันที่ 20 กันยายน 2562 เป็นต้นไป